**Reuters** é unha axencia de noticias con sede no Reino Unido, coñecida por subministrar información a medios de comunicación e mercados financeiros. Está presente en máis de 201 cidades de 94 países e achega información en máis de vinte linguas. Reuters é unha das maiores axencias de noticias do mundo.

Aínda que é coñecida polo seu labor como axencia de noticias, isto só supón o 10 % dos ingresos totais do grupo. A principal actividade de Reuters consiste en proporcionar información aos mercados financeiros, como os valores dos tipos de interese e prezos de accións, ademais de ofrecer investigacións, análise e produtos de mercadeo que permiten aos axentes a compravenda de divisas e accións por computador. Entre os seus competidores están Bloomberg L.P. e Dow Jones Newswires. Desde 2008, fai parte de Thomson Reuters.

Historia
--------

Paul Julius Reuter, fundador da axencia Reuters
Sede de Reuters en Londres
Paul Julius Reuter traballaba nunha editorial de Berlín e viuse involucrado na distribución de panfeltos radicais das revolucións de 1848. Estas publicacións chamaron moito a atención e en 1850 desenvolveu o prototipo dun servizo de novas en Aquisgrán empregando pombas mensaxeiras e unha liña de telégrafo, cando se deu de conta de que con esta tecnoloxía a difusión de novas era cada vez máis rápida. Nun principio a liña conectaba con Berlín, mais ao pouco tempo Reuter decatouse de que a difusión a Bruxelas, un dos centros financeiros europeos no século XIX, lle proporcionaría máis beneficios.

Un ano despois, Reuter marchou a Londres onde tratou de desenvolver un cable telegráfico submarino que atravesase o canal da Mancha e conectase Dover con Calais. Tras varios intentos fracasados, o "telégrafo submarino" comezou a funcionar a finais de 1851, e o empresario negociou coa Bolsa de Londres o intercambio de información financeira do resto de Europa, algo que tamén fixo na Bolsa de París. En 1865, o seu negocio pasou a ser oficialmente unha sociedade limitada so o nome de Reuter's Telegram Company.

Ao longo dos anos, a compañía gañou reputación, sendo a primeira en Europa que informou do asasinato de Abraham Lincoln, e estableceu unha rede completa de correspondentes por todo o mundo, así como un negocio de compra e venda de información. Reuters mantivo a súa condición de corporación ata 1984, cando pasou a ser unha sociedade anónima que comezou a cotizar na Bolsa de Londres e no índice Nasdaq dos Estados Unidos. Os seus estatutos prohibían que unha persoa puidese posuír máis do 15 % das accións, para evitar que a axencia puidese sucumbir aos intereses dun único propietario.

A partir da década de 1980, a axencia medrou con moita rapidez grazas á elaboración e subministración de información empresarial e financeira, e procurou ampliar o seu campo de información a outros medios como a radio, a televisión e Internet. En 2007, The Thomson Corporation alcanzou un acordo de unión con Reuters para formar Thomson Reuters. Thomson fíxose co 53 % do capital da nova compañía, polo que a restrición do 15 % foi suprimida.

Sedes
-----

Historicamente, o cuartel xeral de Reuters sitúase en Londres. Aínda que desde 1939 ata comezos do século XXI a axencia se localizaba nun edificio deseñado por Sir Edwin Lutyens en Fleet Street, trasladouse en 2005 a unha instalación máis grande situada en Canary Wharf, ao leste da capital.

Notas
-----

1. ↑  "Home - Reuters News - The Real World in Real Time". *Reuters News Agency* (en inglés). Consultado o 13 de decembro de 2020.
2. ↑  "Careers". *www.reuters.tv*. Arquivado dende o orixinal o 02 de decembro de 2019. Consultado o 14 de xaneiro de 2019.
3. ↑  "News agency". *Encyclopædia Britannica*. 23 de agosto de 2002. Consultado o 18 de febreiro de 2017.
4. ↑  "About us". *Reuters*. Consultado o 14 de xaneiro de 2019.
5. 1 2 3  "Reuters (news agency)". *Encyclopædia Britannica*. 26 de marzo de 2010. Consultado o 3 de novembro de 2012.
6. ↑  "Reuters, de mensajes en palomas a grupo multimedia" (en castelán). El Economista. Consultado o 3 de marzo de 2010.
7. 1 2  Allen, Katie (4 de maio de 2017). "Reuters: a brief history". *The Guardian*. Arquivado dende o orixinal o 11 de outubro de 2017. Consultado o 19 de febreiro de 2017.
8. ↑  Read, Donald (1999). *The Power of News: The History of Reuters*. Oxford University Press. ISBN 978-0198207689. doi:10.1093/acprof:oso/9780198207689.001.0001.
9. ↑  "Thomson se compromete a mantener principios de Reuters para asegurar fusión" (en castelán). El Economista. Consultado o 3 de marzo de 2010.

Véxase tamén
------------

|  |  |
| --- | --- |
|  | A Galipedia ten un portal sobre: ***Reino Unido*** |

### Bibliografía

* Read, Donald (1992). *The Power of News: The History of Reuters 1849–1989*. Oxford, Oxford University Press. ISBN 0-19-821776-5
* Mooney, Brian; Simspon, Barry (2003). *Breaking News: How the Wheels Came off at Reuters*. Capstone. ISBN 1-84112-545-8
* Fenby, Jonathan (12 de febreiro de 1986). *The International News Services*. Schocken Books. p. 275. ISBN 0-8052-3995-2.
* Schwarzlose, Richard (1 de xaneiro de 1989). *Nation's Newsbrokers Volume 1: The Formative Years: From Pretelegraph to 1865*. Northwestern University Press. p. 370. ISBN 0-8101-0818-6.
* Schwarzlose, Richard (1 de febreiro de 1990). *Nation's Newsbrokers Volume 2: The Rush to Institution: From 1865 to 1920*. Northwestern University Press. p. 366. ISBN 0-8101-0819-4.
* Schwarzlose, Richard (xuño de 1979). *The American Wire Services*. Ayer Co Pub. p. 453. ISBN 0-405-11774-4.
* Silberstein-Loeb, Jonathan (2014). *The International Distribution of News: The Associated Press, Press Association, and Reuters, 1848–1947*

### Ligazóns externas

* Páxina oficial\* Times of Crisis – multimedia interactive charting the year of global change
* Bearing Witness award-winning multimedia reflecting on war in Iraq
* Arquivado 24 de xuño de 2018 en Wayback Machine. – News imagery of the 21st century
* Thomson Reuters Foundation Arquivado 20 de novembro de 2010 en Wayback Machine. – philanthropic foundation

|  |  |
| --- | --- |
| Control de autoridades | 
* Wd: Q130879
* WorldCat
* VIAF: 132548028
* BNF: 124608922
* BRE: 3504301
* EBID: ID
* GND: 330055-9
* ISNI: 0000000123239194
* LCCN: n82108903
* MAG: 30052536
* NDL: 00629457
* NKC: kn20020322065
* NLA: 35449001
* NLG: 224192
* PTBNP: 862826
* SELIBR: 378371
* SUDOC: 03378079X

 |